CELEX: 32021R1691
Language: el
Date: 2021-06-12 00:00:00
Title: Κατ’ εξουσιοδότηση κανονισμός (ΕΕ) 2021/1691 της Επιτροπής της 12ης Ιουλίου 2021 για την τροποποίηση του παραρτήματος II του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις τήρησης αρχείων από τις επιχειρήσεις στη βιολογική παραγωγή (Κείμενο που παρουσιάζει ενδιαφέρον για τον ΕΟΧ)

22.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 334/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1691 ΤΗΣ ΕΠΙΤΡΟΠΗΣ
         της 12ης Ιουλίου 2021
         για την τροποποίηση του παραρτήματος II του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις τήρησης αρχείων από τις επιχειρήσεις στη βιολογική παραγωγή
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (1), και ιδίως το άρθρο 34 παράγραφος 8,
         Εκτιμώντας τα ακόλουθα:
         
                     (1)
                  
                  
                     Το παράρτημα II του κανονισμού (ΕΕ) 2018/848 καθορίζει ορισμένες απαιτήσεις για την τήρηση αρχείων όσον αφορά ορισμένους ειδικούς κανόνες παραγωγής. Τα αρχεία μπορεί να είναι σημαντικά για σκοπούς ιχνηλασιμότητας, εσωτερικού ελέγχου ποιότητας και για την αξιολόγηση της συμμόρφωσης με τους λεπτομερείς κανόνες βιολογικής παραγωγής που προβλέπονται στο εν λόγω παράρτημα.
                  
               
                     (2)
                  
                  
                     Κατά παρέκκλιση των διατάξεων σχετικά με την τήρηση μητρώων που προβλέπονται στο άρθρο 9 παράγραφος 10 στοιχείο γ), στο άρθρο 34 παράγραφος 5 και στο άρθρο 39 παράγραφος 1 στοιχείο α) του κανονισμού (ΕΕ) 2018/848, είναι αναγκαίο να αναλυθούν περαιτέρω οι ελάχιστες απαιτήσεις τήρησης αρχείων σε κάθε τομέα παραγωγής που καλύπτεται από τα διάφορα μέρη του παραρτήματος II του εν λόγω κανονισμού.
                  
               
                     (3)
                  
                  
                     Είναι αναγκαίο επίσης να θεσπιστούν ορισμένα ειδικά στοιχεία για να διασφαλιστεί η συνοχή και μια εναρμονισμένη βάση για την τήρηση αρχείων, η οποία θεωρείται καθοριστική ώστε οι επιχειρήσεις να μπορούν να παρέχουν στοιχεία με τα οποία αποδεικνύεται η αποτελεσματική εφαρμογή των κανόνων της βιολογικής παραγωγής.
                  
               
                     (4)
                  
                  
                     Οι τροποποιήσεις που εισάγει ο παρών κανονισμός θεσπίζονται με την επιφύλαξη των απαιτήσεων τήρησης αρχείων που προβλέπονται σε άλλες ενωσιακές πράξεις, όπως εκείνες που αφορούν τα τρόφιμα και την ασφάλεια τροφίμων, τις ζωοτροφές και την ασφάλεια των ζωοτροφών, την υγεία και την καλή διαβίωση των ζώων, την υγεία των φυτών, τη φυτοπροστασία και το φυτικό αναπαραγωγικό υλικό. Συνεπώς, για τους σκοπούς του κανονισμού (ΕΕ) 2018/848, θα πρέπει να καταγράφονται από τις επιχειρήσεις που ήδη πληρούν τις απαιτήσεις τήρησης αρχείων στο πλαίσιο άλλων ενωσιακών πράξεων μόνο τα συμπληρωματικά στοιχεία τα οποία δίνουν τη δυνατότητα επαλήθευσης της συμμόρφωσης με τους κανόνες της βιολογικής παραγωγής, χωρίς να χρειάζεται επανάληψη. Παρ’ όλα αυτά, ορισμένες απαιτήσεις τήρησης αρχείων επαναλαμβάνονται στο παράρτημα II του κανονισμού (ΕΕ) 2018/848, όπως τροποποιείται με τον παρόντα κανονισμό, διότι είναι σημαντικές για τις επιχειρήσεις σε τρίτες χώρες.
                  
               
                     (5)
                  
                  
                     Όσον αφορά τους κανόνες φυτικής παραγωγής, για τον σκοπό της καταγραφής δεδομένων σχετικά με τη χρήση λιπασμάτων και βελτιωτικών εδάφους, είναι αναγκαίο να συμπεριληφθούν ορισμένες παράμετροι εφαρμογής, δεδομένου ότι η χρήση λιπασμάτων στη βιολογική παραγωγή υπόκειται τόσο σε ποσοτικούς όσο και σε ποιοτικούς περιορισμούς, οι οποίοι πρέπει να λαμβάνονται υπόψη όταν τα γεωπονικά μέτρα δεν επαρκούν για την κάλυψη των διατροφικών αναγκών των φυτών.
                  
               
                     (6)
                  
                  
                     Στη βιολογική παραγωγή, η χρήση φυτοπροστατευτικών προϊόντων και προϊόντων καθαρισμού και απολύμανσης, όπως βιοκτόνα και απορρυπαντικά, υπόκειται σε περιορισμούς και περιορίζεται στις περιπτώσεις στις οποίες η λήψη προληπτικών μέτρων δεν απέτρεψε την εμφάνιση και εξάπλωση επιβλαβών οργανισμών και ασθενειών και, σε κάθε περίπτωση, στα προϊόντα και τις ουσίες που έχουν εγκριθεί δυνάμει του άρθρου 24 του κανονισμού (ΕΕ) 2018/848. Με την επιφύλαξη των απαιτήσεων τήρησης αρχείων που προβλέπονται στους κανονισμούς (ΕΚ) αριθ. 1107/2009 (2) και (ΕΚ) αριθ. 852/2004 (3)του Ευρωπαϊκού Κοινοβουλίου και του Συμβουλίου, είναι αναγκαίο να απαιτείται από τις επιχειρήσεις να καταγράφουν λεπτομερώς τις συνθήκες εφαρμογής όταν χρειάζεται να καταφύγουν στη χρήση ενός φυτοπροστατευτικού προϊόντος, ενός βιοκτόνου ή ενός απορρυπαντικού, προκειμένου να αποδεικνύεται, κατά περίπτωση, η συμμόρφωση με τους ισχύοντες περιορισμούς, η τήρηση της συνιστώμενης συχνότητας και η περίοδος πριν από τη συγκομιδή.
                  
               
                     (7)
                  
                  
                     Δεδομένου ότι τα αγροτεμάχια μπορεί να έχουν διαφορετικά χαρακτηριστικά και να φιλοξενούν στο έδαφός τους διαφορετικές καλλιέργειες, οι γεωπονικές συνθήκες μπορεί να διαφέρουν. Αυτό σημαίνει ότι όταν εφαρμόζονται εξωτερικές εισροές, η χρήση τους διαφέρει από αγροτεμάχιο σε αγροτεμάχιο. Ως εκ τούτου, θα πρέπει να καταγράφονται οι εξωτερικές εισροές σε σχέση με το αγροτεμάχιο στο οποίο χρησιμοποιείται η εισροή, ώστε οι επιχειρήσεις να έχουν τη δυνατότητα παρακολούθησης της αποτελεσματικότητας και παροχής κατάλληλων αρχείων για σκοπούς ιχνηλασιμότητας και, κατά περίπτωση, στοιχείων τα οποία αποδεικνύουν τυχόν παρέκκλιση από τους κανόνες φυτικής παραγωγής που χορηγείται σύμφωνα με το σημείο 1.8.5 του μέρους I του παραρτήματος II του κανονισμού (ΕΕ) 2018/848.
                  
               
                     (8)
                  
                  
                     Κατά τη συλλογή άγριων φυτών και των προϊόντων τους, είναι αναγκαίο να απαιτείται από τις επιχειρήσεις να τηρούν αρχεία των σχετικών ειδών και των ποσοτήτων και περιόδων συλλογής στο συγκεκριμένο φυσικό ενδιαίτημα, ώστε να είναι δυνατή η ιχνηλασιμότητα και η επαλήθευση της συμμόρφωσης με τις συνθήκες του φυσικού ενδιαιτήματος.
                  
               
                     (9)
                  
                  
                     Όσον αφορά τους κανόνες για τη ζωική παραγωγή, λαμβανομένων υπόψη των ενδεχόμενων παρεκκλίσεων από τους εν λόγω κανόνες που χορηγούνται βάσει των σημείων 1.3.4.3, 1.3.4.4, 1.7.5, 1.7.8, 1.9.3.1 στοιχείο γ) και 1.9.4.2 στοιχείο γ) του μέρους II του παραρτήματος II του κανονισμού (ΕΕ) 2018/848, οι επιχειρήσεις θα πρέπει να τηρούν διαθέσιμα στοιχεία τα οποία αποδεικνύουν παρεκκλίσεις αυτού του είδους, ώστε να είναι δυνατή η ιχνηλασιμότητα και ο έλεγχος της συμμόρφωσης με τους ισχύοντες όρους.
                  
               
                     (10)
                  
                  
                     Με την επιφύλαξη των απαιτήσεων του κανονισμού (ΕΚ) αριθ. 852/2004 και του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου (4), οι επιχειρήσεις θα πρέπει να τηρούν λεπτομερή αρχεία με την προέλευση των ζώων που εισέρχονται στην εκμετάλλευση και τα σχετικά προηγούμενα κτηνιατρικά αρχεία τους προκειμένου να είναι σε θέση να διασφαλίζουν την ιχνηλασιμότητα και να αποδεικνύουν τη συμμόρφωσή τους με τους ειδικούς όρους που προβλέπονται στο παράρτημα II μέρη II και ΙΙΙ του κανονισμού (ΕΕ) 2018/848.
                  
               
                     (11)
                  
                  
                     Επιπλέον, για λόγους τεκμηρίωσης της συμμόρφωσης με τις ειδικές για κάθε είδος διατροφικές ανάγκες και τους σχετικούς κανόνες διατροφής που προβλέπονται για τις διάφορες ομάδες ζώων στο παράρτημα II μέρος II του κανονισμού (ΕΕ) 2018/848, οι επιχειρήσεις θα πρέπει να τηρούν λεπτομερή μητρώα του προγράμματος διατροφής και των περιόδων βόσκησης.
                  
               
                     (12)
                  
                  
                     Με την επιφύλαξη των απαιτήσεων τήρησης αρχείων και ταυτοποίησης που προβλέπονται στους κανονισμούς (ΕΚ) αριθ. 852/2004 και (ΕΕ) 2016/429, τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (5) και στην οδηγία 2001/82/ΕΚ του Ευρωπαϊκού Κοινοβουλίου και του Συμβουλίου (6), λαμβανομένων υπόψη των ειδικών περιορισμών που προβλέπονται βάσει των κανόνων βιολογικής παραγωγής, είναι σκόπιμο να θεσπιστούν ορισμένες ειδικές απαιτήσεις για την τήρηση αρχείων των κτηνιατρικών αγωγών και του καθαρισμού και της απολύμανσης κτιρίων, εγκαταστάσεων και ζώων, ώστε οι επιχειρήσεις να έχουν τη δυνατότητα να αποδεικνύουν στην αρμόδια αρχή ή τον φορέα ελέγχου ότι πληρούνται οι σχετικές απαιτήσεις και παράλληλα να παρέχουν τη δυνατότητα επαλήθευσης της αποτελεσματικότητας και της τήρησης των συγκεκριμένων χρόνων αναμονής.
                  
               
                     (13)
                  
                  
                     Με την επιφύλαξη των απαιτήσεων ιχνηλασιμότητας που προβλέπονται στον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (7), είναι αναγκαίο οι επιχειρήσεις να τηρούν λεπτομερή μητρώα με την είσοδο ή την έξοδο ζώων από την εκμετάλλευση, ώστε να είναι δυνατή η ιχνηλασιμότητα και η επαλήθευση της συμμόρφωσης με τους κανόνες βιολογικής παραγωγής, συμπεριλαμβανομένων εκείνων που αφορούν τις περιόδους μετατροπής για τα διάφορα είδη.
                  
               
                     (14)
                  
                  
                     Μεταξύ των απαιτήσεων στέγασης και των κτηνοτροφικών απαιτήσεων για τα πουλερικά, προβλέπονται ειδικές απαιτήσεις οι οποίες εφαρμόζονται σε ορισμένα συστήματα εκτροφής όσον αφορά την τήρηση μιας περιόδου εκκένωσης. Θα πρέπει να τηρούνται τα σχετικά αποδεικτικά στοιχεία ώστε να είναι δυνατή η ενδεδειγμένη παρακολούθηση.
                  
               
                     (15)
                  
                  
                     Δεδομένης της σημασίας της θέσης των μελισσιών σε περιοχές στις οποίες θα πρέπει να διασφαλίζεται η διαθεσιμότητα νέκταρος και γύρης από βιολογικές καλλιέργειες ή από φυσικές μη μολυσμένες περιοχές ή από καλλιέργειες στις οποίες εφαρμόζονται μέθοδοι περιορισμένων περιβαλλοντικών επιπτώσεων για την αποφυγή τυχόν μόλυνσης των μελισσιών, είναι αναγκαίο οι επιχειρήσεις να τηρούν χάρτη των περιοχών που χρησιμοποιούνται, καθώς και αρχεία τυχόν εξωτερικών εισροών που χρησιμοποιούνται και εργασιών που πραγματοποιούνται στις κυψέλες.
                  
               
                     (16)
                  
                  
                     Όσον αφορά τους κανόνες παραγωγής για τα ζώα υδατοκαλλιέργειας, λαμβανομένων υπόψη των ενδεχόμενων παρεκκλίσεων από τους εν λόγω κανόνες που χορηγούνται βάσει του σημείου 3.1.2.1 στοιχεία δ) και ε) του μέρους III του παραρτήματος II του κανονισμού (ΕΕ) 2018/848, οι επιχειρήσεις θα πρέπει να τηρούν στοιχεία τα οποία αποδεικνύουν παρεκκλίσεις αυτού του είδους, ώστε να είναι δυνατή η ιχνηλασιμότητα και ο έλεγχος της συμμόρφωσης με τους ισχύοντες όρους.
                  
               
                     (17)
                  
                  
                     Ειδικότερα, η χρήση εξωτερικών εισροών υπόκειται σε περιορισμούς βάσει του κανονισμού (ΕΕ) 2018/848 και πρέπει να καταγράφεται όπως στην περίπτωση των λιπασμάτων ή των θρεπτικών συστατικών που χρησιμοποιούνται στη βιολογική παραγωγή φυκών, τα οποία μπορούν να χρησιμοποιούνται μόνο κατόπιν έγκρισης δυνάμει του άρθρου 24 του εν λόγω κανονισμού, περιορίζονται σε εγκαταστάσεις ελεγχόμενης καλλιέργειας και εφαρμόζονται υπό ορισμένες συνθήκες. Ως εκ τούτου, οι επιχειρήσεις θα πρέπει να καταγράφουν τις χρήσεις αυτές ώστε να αποδεικνύεται η συμμόρφωση με τους ισχύοντες όρους.
                  
               
                     (18)
                  
                  
                     Είναι επίσης αναγκαία η θέσπιση απαιτήσεων τήρησης αρχείων όσον αφορά τις ειδικές διατάξεις για τους νεαρούς οργανισμούς για σκοπούς αναπαραγωγής και εκτροφής, ιδίως όσον αφορά τον ακριβή χρόνο εμφάνισής τους κατά τη διάρκεια του κύκλου παραγωγής των ζώων και μιας αρχικής περιόδου μετατροπής.
                  
               
                     (19)
                  
                  
                     Τα προγράμματα διατροφής των ζώων υδατοκαλλιέργειας αποσκοπούν στην κάλυψη των ειδικών διατροφικών αναγκών κάθε είδους στα διάφορα στάδια ανάπτυξης. Ως εκ τούτου, λαμβανομένων υπόψη των λεπτομερών διατάξεων σχετικά με τις εγκεκριμένες πρώτες ύλες ζωοτροφών, ακόμη και όταν είναι μη βιολογικής προέλευσης, θα πρέπει να τηρούνται αρχεία του προγράμματος διατροφής για κάθε σχετικό είδος, με δεδομένα για τα διάφορα στάδια ανάπτυξης.
                  
               
                     (20)
                  
                  
                     Η προστασία της υγείας των ζώων υδατοκαλλιέργειας βασίζεται στην πρόληψη και την παρακολούθηση της ευζωίας των ζώων. Κατά συνέπεια, είναι αναγκαίο να τηρούνται αρχεία των διαφόρων δράσεων για τον περιορισμό, στον μεγαλύτερο δυνατό βαθμό, της χορήγησης κτηνιατρικών αγωγών, οι οποίες υπόκεινται σε αυστηρούς περιορισμούς ως προς τη συχνότητα και τον αριθμό αναλόγως της διάρκειας του κύκλου ζωής του σχετικού είδους. Πρέπει να θεσπιστούν οι αντίστοιχες απαιτήσεις τήρησης αρχείων.
                  
               
                     (21)
                  
                  
                     Οι ορθές κτηνοτροφικές πρακτικές καθορίζουν την ευζωία των ζώων. Όσον αφορά την υδατοκαλλιέργεια, η ποιότητα των υδάτων και τα όρια στους δείκτες πυκνότητας, καθώς και οι σχετικές φυσικοχημικές παράμετροι έχουν θεμελιώδη σημασία για την ευζωία των ζώων. Ως εκ τούτου, είναι απαραίτητο να τηρούνται αρχεία των δεδομένων αυτών, καθώς και του τύπου και του χρόνου των παρεμβάσεων που πραγματοποιούνται για την παρακολούθηση της διατήρησης των βέλτιστων συνθηκών για τα ζώα υδατοκαλλιέργειας και των μέτρων που λαμβάνονται για την τήρηση των κανόνων βιολογικής παραγωγής στα διάφορα στάδια ανάπτυξης των ζώων αυτών. Επιτρέπεται η χρήση αερισμού στη βιολογική υδατοκαλλιέργεια, αλλά η χρήση οξυγόνου περιορίζεται σε συγκεκριμένες περιπτώσεις. Επομένως, θα πρέπει να τηρούνται αρχεία με τους εν λόγω τύπους παρεμβάσεων.
                  
               
                     (22)
                  
                  
                     Με την επιφύλαξη των απαιτήσεων τήρησης αρχείων του κανονισμού (ΕΚ) αριθ. 852/2004, οι επιχειρήσεις που παράγουν μεταποιημένα βιολογικά τρόφιμα και/ή μεταποιημένες βιολογικές ζωοτροφές θα πρέπει να τηρούν λεπτομερή αρχεία ώστε να αποδεικνύεται η συμμόρφωση με τους κανόνες βιολογικής παραγωγής, ιδίως όσον αφορά τα μέτρα προφύλαξης που λαμβάνονται για τη διασφάλιση της ακεραιότητας των βιολογικών προϊόντων, καθώς και των ειδικών συνθηκών για τη χρήση των εξωτερικών εισροών και των προϊόντων καθαρισμού και απολύμανσης. Επιπλέον, προκειμένου να είναι δυνατή η ορθή επαλήθευση του ισοζυγίου εισροών και εκροών, οι επιχειρήσεις θα πρέπει να τηρούν διαθέσιμα δεδομένα σχετικά με τις εισροές που χρησιμοποιούν και, σε περίπτωση σύνθετων προϊόντων, τις πλήρεις συνταγές/παρασκευάσματα, καθώς και, κατά περίπτωση, αποδεικτικά στοιχεία των αδειών για τη χρήση μη βιολογικών γεωργικών συστατικών σύμφωνα με το άρθρο 25 του κανονισμού (ΕΕ) 2018/848.
                  
               
                     (23)
                  
                  
                     Με την επιφύλαξη των απαιτήσεων τήρησης αρχείων του κανονισμού (ΕΚ) αριθ. 852/2004, οι επιχειρήσεις που παράγουν βιολογικό οίνο θα πρέπει να τηρούν λεπτομερή αρχεία, ώστε να αποδεικνύεται η συμμόρφωση με τους κανόνες βιολογικής παραγωγής, ιδίως όσον αφορά τυχόν εξωτερικό προϊόν και ουσία που χρησιμοποιείται στην παραγωγή οίνου καθώς και για τον καθαρισμό και την απολύμανση.
                  
               
                     (24)
                  
                  
                     Με την επιφύλαξη των απαιτήσεων τήρησης αρχείων του κανονισμού (ΕΚ) αριθ. 852/2004, οι επιχειρήσεις που παράγουν βιολογική μαγιά θα πρέπει να τηρούν λεπτομερή αρχεία, ώστε να αποδεικνύεται η συμμόρφωση με τους κανόνες βιολογικής παραγωγής, ιδίως όσον αφορά τα προϊόντα και τις ουσίες που χρησιμοποιούνται στην παραγωγή μαγιάς καθώς και για τον καθαρισμό και την απολύμανση.
                  
               
                     (25)
                  
                  
                     Κατά συνέπεια, το παράρτημα II του κανονισμού (ΕΕ) 2018/848 θα πρέπει να τροποποιηθεί αναλόγως.
                  
               
                     (26)
                  
                  
                     Για λόγους σαφήνειας και ασφάλειας δικαίου, ο παρών κανονισμός θα πρέπει να εφαρμόζεται από την ημερομηνία εφαρμογής του κανονισμού (ΕΕ) 2018/848,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΕ) 2018/848 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 14.6.2018, σ. 1.
         
            (2)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).
         
            (3)  Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (ΕΕ L 139 της 30.4.2004, σ. 1).
         
            (4)  Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
         
            (5)  Κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (ΕΕ L 204 της 11.8.2000, σ. 1).
         
            (6)  Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (ΕΕ L 311 της 28.11.2001, σ. 1).
         
            (7)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).
      
      
         
            ΠΑΡΑΡΤΗΜΑ
            Το παράρτημα II του κανονισμού (ΕΕ) 2018/848 τροποποιείται ως εξής:
            
                        1)
                     
                     
                        Το μέρος I τροποποιείται ως εξής:
                        
                                    α)
                                 
                                 
                                    στο σημείο 1.9.3 η δεύτερη περίοδος αντικαθίσταται από το ακόλουθο κείμενο:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης του κάθε προϊόντος, η ονομασία του προϊόντος, η ποσότητα που εφαρμόστηκε, καθώς και η σχετική καλλιέργεια και τα σχετικά αγροτεμάχια.»·
                                 
                              
                                    β)
                                 
                                 
                                    στο σημείο 1.10.2 η δεύτερη περίοδος αντικαθίσταται από το ακόλουθο κείμενο:
                                    «Οι επιχειρήσεις τηρούν αρχεία τεκμηρίωσης που αποδεικνύουν την ανάγκη χρήσης των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης του κάθε προϊόντος, η ονομασία του προϊόντος, οι δραστικές του ουσίες, η ποσότητα που εφαρμόστηκε, η σχετική καλλιέργεια και τα σχετικά αγροτεμάχια, καθώς και ο επιβλαβής οργανισμός ή η ασθένεια προς καταπολέμηση.»·
                                 
                              
                                    γ)
                                 
                                 
                                    στο σημείο 1.11 προστίθεται η ακόλουθη περίοδος:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης του κάθε προϊόντος, η ονομασία του προϊόντος, οι δραστικές του ουσίες και η θέση όπου πραγματοποιήθηκε η εν λόγω χρήση.»·
                                 
                              
                                    δ)
                                 
                                 
                                    στο σημείο 1.12 προστίθεται η ακόλουθη περίοδος:
                                    «Ειδικότερα, οι επιχειρήσεις τηρούν μητρώα με τυχόν άλλες εξωτερικές εισροές που χρησιμοποιούνται σε κάθε αγροτεμάχιο και, κατά περίπτωση, τηρούν διαθέσιμα στοιχεία τα οποία αποδεικνύουν τυχόν παρέκκλιση από τους κανόνες παραγωγής που χορηγείται σύμφωνα με το σημείο 1.8.5.»·
                                 
                              
                                    ε)
                                 
                                 
                                    στο σημείο 2.2. προστίθεται η ακόλουθη παράγραφος:
                                    «Οι επιχειρήσεις τηρούν μητρώα με την περίοδο και τη θέση της συλλογής, τα σχετικά είδη και την ποσότητα των άγριων φυτών που συλλέγονται.»·
                                 
                              
                  
                        2)
                     
                     
                        Το μέρος II τροποποιείται ως εξής:
                        
                                    α)
                                 
                                 
                                    στο σημείο 1.1. προστίθεται η ακόλουθη παράγραφος:
                                    «Οι επιχειρήσεις τηρούν διαθέσιμα στοιχεία τα οποία αποδεικνύουν τυχόν παρέκκλιση από τους κανόνες για τη ζωική παραγωγή που χορηγείται σύμφωνα με τα σημεία 1.3.4.3, 1.3.4.4, 1.7.5, 1.7.8, 1.9.3.1 στοιχείο γ) και 1.9.4.2 στοιχείο γ).»·
                                 
                              
                                    β)
                                 
                                 
                                    παρεμβάλλεται το ακόλουθο σημείο 1.3.4.5:
                                    
                                                «1.3.4.5.
                                             
                                             
                                                Οι επιχειρήσεις τηρούν μητρώα ή αποδεικτικά στοιχεία για την προέλευση των ζώων, με τα οποία ταυτοποιούνται τα ζώα σύμφωνα με κατάλληλα συστήματα (ανά ζώο ή ανά παρτίδα/κοπάδι/κυψέλη), καθώς και για τα κτηνιατρικά αρχεία των ζώων που εισέρχονται στην εκμετάλλευση, την ημερομηνία άφιξης και την περίοδο μετατροπής.»·
                                             
                                          
                              
                                    γ)
                                 
                                 
                                    παρεμβάλλεται το ακόλουθο σημείο 1.4.4:
                                    «1.4.4.   Τήρηση αρχείων του προγράμματος διατροφής
                                    Οι επιχειρήσεις τηρούν μητρώα με το πρόγραμμα διατροφής και, κατά περίπτωση, την περίοδο βόσκησης. Ειδικότερα, τηρούν μητρώα με την ονομασία της ζωοτροφής, στα οποία συμπεριλαμβάνονται κάθε μορφής χρησιμοποιούμενη ζωοτροφή, π.χ. σύνθετες ζωοτροφές, οι αναλογίες των διαφόρων πρώτων υλών ζωοτροφών των σιτηρεσίων και η αναλογία ζωοτροφών από τη δική τους εκμετάλλευση ή την ίδια περιοχή και, κατά περίπτωση, οι περίοδοι πρόσβασης στις περιοχές βόσκησης, οι περίοδοι της εποχικής μετακίνησης όπου ισχύουν περιορισμοί, καθώς και στοιχεία που αποδεικνύουν την εφαρμογή των σημείων 1.4.2 και 1.4.3.»·
                                 
                              
                                    δ)
                                 
                                 
                                    στο σημείο 1.5.1.6 προστίθεται η ακόλουθη περίοδος:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης του προϊόντος, η ονομασία του προϊόντος, οι δραστικές του ουσίες και η θέση όπου πραγματοποιήθηκε η εν λόγω χρήση.»·
                                 
                              
                                    ε)
                                 
                                 
                                    παρεμβάλλεται το ακόλουθο σημείο 1.5.2.7:
                                    
                                                «1.5.2.7.
                                             
                                             
                                                Οι επιχειρήσεις τηρούν μητρώα ή αποδεικτικά στοιχεία για κάθε αγωγή που χορηγείται και, ιδίως, για την ταυτοποίηση των ζώων υπό αγωγή, την ημερομηνία της αγωγής, τη διάγνωση, τη δοσολογία, την ονομασία του θεραπευτικού προϊόντος και, κατά περίπτωση, την κτηνιατρική συνταγή της κτηνιατρικής φροντίδας, καθώς και τον χρόνο αναμονής που εφαρμόζεται πριν από τη διάθεση των ζωικών προϊόντων στην αγορά και την επισήμανσή τους ως βιολογικών.»·
                                             
                                          
                              
                                    στ)
                                 
                                 
                                    παρεμβάλλεται το ακόλουθο σημείο 1.7.12:
                                    
                                                «1.7.12.
                                             
                                             
                                                Οι επιχειρήσεις τηρούν μητρώα ή αποδεικτικά στοιχεία για κάθε ειδική εργασία που εφαρμόζεται και τις αιτιολογήσεις για την εφαρμογή των σημείων 1.7.5, 1.7.8, 1.7.9 ή 1.7.10. Όσον αφορά τα ζώα που εγκαταλείπουν την εκμετάλλευση, καταγράφονται τα ακόλουθα δεδομένα, κατά περίπτωση: ηλικία, αριθμός ζώων, βάρος των ζώων προς σφαγή, κατάλληλη ταυτοποίηση (ανά ζώο ή ανά παρτίδα/κοπάδι/κυψέλη), ημερομηνία αναχώρησης και προορισμός.»
                                             
                                          
                              
                                    ζ)
                                 
                                 
                                    στο σημείο 1.9.4.4 το στοιχείο γ) αντικαθίσταται από το ακόλουθο κείμενο:
                                    
                                                «γ)
                                             
                                             
                                                τα κτίρια εκκενώνονται από τα ζώα μεταξύ της εκτροφής δύο παρτίδων πουλερικών. Στο ενδιάμεσο, τα κτίρια και ο εξοπλισμός τους καθαρίζονται και να απολυμαίνονται. Επιπλέον, μετά την εκτροφή κάθε παρτίδας πουλερικών, τηρείται κενό διάστημα για χρονική περίοδο που θα προσδιορίζεται από τα κράτη μέλη για να αναπτύσσεται εκ νέου βλάστηση. Η επιχείρηση τηρεί μητρώα ή αποδεικτικά στοιχεία για την εφαρμογή της περιόδου αυτής. Οι απαιτήσεις αυτές δεν εφαρμόζονται όπου τα πουλερικά δεν εκτρέφονται σε παρτίδες, δεν κρατούνται σε ειδικούς υπαίθριους χώρους και κυκλοφορούν ελεύθερα όλη την ημέρα·».
                                             
                                          
                              
                                    η)
                                 
                                 
                                    παρεμβάλλεται το ακόλουθο σημείο 1.9.6.6:«1.9.6.6.   Υποχρεώσεις τήρησης στοιχείων τεκμηρίωσηςΟι επιχειρήσεις τηρούν χάρτη σε ενδεδειγμένη κλίμακα ή γεωγραφικές συντεταγμένες της θέσης των κυψελών που παρέχουν στην αρχή ή τον φορέα ελέγχου ως απόδειξη ότι οι περιοχές με πρόσβαση στους πληθυσμούς μελισσών πληρούν τις απαιτήσεις του παρόντος κανονισμού.
                                    Τα ακόλουθα στοιχεία πρέπει να καταχωρίζονται στο μελισσοκομικό μητρώο όσον αφορά τις ζωοτροφές: ονομασία του χρησιμοποιούμενου προϊόντος, ημερομηνίες, ποσότητες και κυψέλες στις οποίες χρησιμοποιείται το προϊόν.
                                    Η περιοχή όπου είναι εγκατεστημένο το μελίσσι καταγράφεται από κοινού με τα στοιχεία ταυτοποίησης των κυψελών και την περίοδο μετακίνησης.
                                    Όλα τα μέτρα που εφαρμόζονται καταγράφονται στο μελισσοκομικό μητρώο, συμπεριλαμβανομένων των αφαιρέσεων των πλαισίων μελιού και των ενεργειών συλλογής μελιού. Καταγράφονται επίσης η ποσότητα και οι ημερομηνίες συλλογής μελιού.»·
                                 
                              
                  
                        3)
                     
                     
                        Το μέρος III τροποποιείται ως εξής:
                        
                                    α)
                                 
                                 
                                    προστίθεται το ακόλουθο σημείο 1.11:
                                    
                                                «1.11.
                                             
                                             
                                                Οι επιχειρήσεις τηρούν διαθέσιμα στοιχεία τα οποία αποδεικνύουν τυχόν παρέκκλιση από τους κανόνες παραγωγής για τα ζώα υδατοκαλλιέργειας που χορηγείται σύμφωνα με το σημείο 3.1.2.1 στοιχεία δ) και ε).»·
                                             
                                          
                              
                                    β)
                                 
                                 
                                    στο σημείο 2.2.2 στοιχείο γ) προστίθεται η ακόλουθη περίοδος:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης κάθε προϊόντος, η ονομασία του προϊόντος και η ποσότητα που εφαρμόστηκε, με πληροφορίες για τις σχετικές παρτίδες/δεξαμενές/λεκάνες.»·
                                 
                              
                                    γ)
                                 
                                 
                                    στο σημείο 2.3.2 προστίθεται η ακόλουθη περίοδος:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης του προϊόντος, η ονομασία του προϊόντος και η ποσότητα που εφαρμόστηκε, με πληροφορίες για τις σχετικές παρτίδες/δεξαμενές/λεκάνες.»·
                                 
                              
                                    δ)
                                 
                                 
                                    παρεμβάλλεται το ακόλουθο σημείο 3.1.2.4:
                                    
                                                «3.1.2.4.
                                             
                                             
                                                Οι επιχειρήσεις τηρούν μητρώα με την προέλευση των ζώων, με στοιχεία ταυτοποίησης των ζώων/παρτίδων ζώων, την ημερομηνία άφιξης και τον τύπο του είδους, τις ποσότητες, τη βιολογική ή μη βιολογική ιδιότητα και την περίοδο μετατροπής.»·
                                             
                                          
                              
                                    ε)
                                 
                                 
                                    παρεμβάλλεται το ακόλουθο σημείο 3.1.3.5:
                                    
                                                «3.1.3.5.
                                             
                                             
                                                Οι επιχειρήσεις τηρούν μητρώα με ειδικά προγράμματα διατροφής, ιδίως όσον αφορά την ονομασία και την ποσότητα των ζωοτροφών και τη χρησιμοποίηση συμπληρωματικών ζωοτροφών, καθώς και όσον αφορά τα αντίστοιχα ζώα/παρτίδες ζώων που σιτίζονται.»·
                                             
                                          
                              
                                    στ)
                                 
                                 
                                    παρεμβάλλεται το ακόλουθο σημείο 3.1.4.3:«3.1.4.3.   Τήρηση αρχείων πρόληψης ασθενειώνΟι επιχειρήσεις τηρούν μητρώα με τα μέτρα πρόληψης ασθενειών που εφαρμόζουν παρέχοντας λεπτομέρειες για την υδρανάπαυση, τον καθαρισμό και την επεξεργασία υδάτων, καθώς και για τυχόν κτηνιατρική και άλλη αντιπαρασιτική αγωγή που εφαρμόζεται και, ιδίως, την ημερομηνία της αγωγής, τη διάγνωση, τη δοσολογία, την ονομασία του θεραπευτικού προϊόντος και, κατά περίπτωση, την κτηνιατρική συνταγή της κτηνιατρικής φροντίδας, καθώς και τους χρόνους αναμονής που εφαρμόζονται πριν από τη διάθεση των προϊόντων υδατοκαλλιέργειας στην αγορά και την επισήμανσή τους ως βιολογικών.»·
                                 
                              
                                    ζ)
                                 
                                 
                                    στο σημείο 3.1.5.3 προστίθεται η ακόλουθη παράγραφος:
                                    «Οι επιχειρήσεις τηρούν μητρώα με τα μέτρα παρακολούθησης και συντήρησης αναφορικά με την καλή διαβίωση των ζώων και την ποιότητα των υδάτων. Σε περίπτωση χρήσης λιπασμάτων σε δεξαμενές και λίμνες, οι επιχειρήσεις τηρούν μητρώα με την εφαρμογή των λιπασμάτων και των βελτιωτικών εδάφους, στα οποία συμπεριλαμβάνονται η ημερομηνία εφαρμογής, η ονομασία του προϊόντος, η ποσότητα που εφαρμόζεται, καθώς και η θέση της σχετικής εφαρμογής.»·
                                 
                              
                                    η)
                                 
                                 
                                    στο σημείο 3.1.6.5 προστίθεται η ακόλουθη παράγραφος:
                                    «Οι επιχειρήσεις τηρούν μητρώα των εν λόγω χρήσεων, αναφέροντας αν η εφαρμογή πραγματοποιήθηκε σύμφωνα με το στοιχείο α), β) ή γ).»·
                                 
                              
                  
                        4)
                     
                     
                        Το μέρος IV τροποποιείται ως εξής:
                        
                                    α)
                                 
                                 
                                    το σημείο 1.4 στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                λαμβάνουν μέτρα προφύλαξης και τηρούν μητρώα με τα εν λόγω μέτρα·»·
                                             
                                          
                              
                                    β)
                                 
                                 
                                    προστίθεται το ακόλουθο σημείο 1.7:
                                    
                                                «1.7.
                                             
                                             
                                                Οι επιχειρήσεις τηρούν διαθέσιμα στοιχεία τα οποία αποδεικνύουν τη χορήγηση αδειών για τη χρήση μη βιολογικών γεωργικών συστατικών για την παραγωγή μεταποιημένων βιολογικών τροφίμων σύμφωνα με το άρθρο 25, αν έχουν λάβει άδειες αυτού του είδους ή έχουν κάνει χρήση αυτών.»
                                             
                                          
                              
                                    γ)
                                 
                                 
                                    στο σημείο 2.2.3. προστίθεται η ακόλουθη περίοδος:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης κάθε προϊόντος, η ονομασία του προϊόντος, οι δραστικές του ουσίες και η θέση όπου πραγματοποιήθηκε η εν λόγω χρήση.»·
                                 
                              
                                    δ)
                                 
                                 
                                    προστίθεται το ακόλουθο σημείο 2.3:
                                    
                                                «2.3.
                                             
                                             
                                                Οι επιχειρήσεις τηρούν μητρώα με τη χρήση τυχόν εισροών στην παραγωγή τροφίμων. Σε περίπτωση παραγωγής σύνθετων προϊόντων, οι πλήρεις συνταγές/παρασκευάσματα όπου αναφέρονται οι ποσότητες εισροών και εκροών διατηρούνται στη διάθεση της αρμόδιας αρχής ή του φορέα ελέγχου.»·
                                             
                                          
                              
                  
                        5)
                     
                     
                        Το μέρος V τροποποιείται ως εξής:
                        
                                    α)
                                 
                                 
                                    το σημείο 1.4 στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                λαμβάνουν μέτρα προφύλαξης και τηρούν μητρώα με τα εν λόγω μέτρα·»·
                                             
                                          
                              
                                    β)
                                 
                                 
                                    στο σημείο 2.4 προστίθεται η ακόλουθη περίοδος:
                                    «Οι επιχειρήσεις τηρούν μητρώα με τη χρήση των εν λόγω προϊόντων, στα οποία συμπεριλαμβάνονται η ημερομηνία ή οι ημερομηνίες χρήσης κάθε προϊόντος, η ονομασία του προϊόντος, οι δραστικές του ουσίες και η θέση όπου πραγματοποιήθηκε η εν λόγω χρήση.»·
                                 
                              
                                    γ)
                                 
                                 
                                    παρεμβάλλεται το ακόλουθο σημείο 2.5:
                                    
                                                «2.5.
                                             
                                             
                                                Οι επιχειρήσεις τηρούν μητρώα με τη χρήση τυχόν εισροών στην παραγωγή ζωοτροφών. Σε περίπτωση παραγωγής σύνθετων προϊόντων, οι πλήρεις συνταγές/παρασκευάσματα όπου αναφέρονται οι ποσότητες εισροών και εκροών διατηρούνται στη διάθεση της αρμόδιας αρχής ή του φορέα ελέγχου.»·
                                             
                                          
                              
                  
                        6)
                     
                     
                        Στο μέρος VI προστίθεται το ακόλουθο σημείο 2.3:
                        
                                    «2.3.
                                 
                                 
                                    Οι επιχειρήσεις τηρούν μητρώα με τη χρήση κάθε προϊόντος και ουσίας που χρησιμοποιείται στην παραγωγή οίνου καθώς και για τον καθαρισμό και την απολύμανση, στα οποία συμπεριλαμβάνονται η ημερομηνία ή οι ημερομηνίες χρήσης κάθε προϊόντος, η ονομασία του προϊόντος, οι δραστικές του ουσίες και, κατά περίπτωση, η θέση όπου πραγματοποιήθηκε η εν λόγω χρήση.»·
                                 
                              
                  
                        7)
                     
                     
                        Στο μέρος VII προστίθεται το ακόλουθο σημείο 1.5:
                        
                                    «1.5.
                                 
                                 
                                    Οι επιχειρήσεις τηρούν μητρώα με κάθε προϊόν και ουσία που χρησιμοποιείται για την παραγωγή μαγιάς καθώς και για τον καθαρισμό και την απολύμανση, στα οποία συμπεριλαμβάνονται η ημερομηνία ή οι ημερομηνίες χρήσης κάθε προϊόντος, η ονομασία του προϊόντος, οι δραστικές του ουσίες και η θέση όπου πραγματοποιήθηκε η εν λόγω χρήση.».